Document ID: 32009R0560

KOMISIJOS REGLAMENTAS (EB) Nr. 560/2009
2009 m. birželio 26 d.
iš dalies keičiantis Reglamentą (EB) Nr. 874/2004, nustatantį .eu Aukščiausio lygio domeno įdiegimo ir funkcijų viešosios tvarkos taisykles bei registracijai taikomus principus
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. balandžio 22 d. Europos Parlamento ir Tarybos reglamentą (EB) Nr. 733/2002 dėl .eu Aukščiausio lygio domeno įdiegimo (1), ypač į jo 5 straipsnio 1 dalį,
pagal Reglamento (EB) Nr. 733/2002 5 straipsnio 1 dalį pasikonsultavusi su registru,
kadangi:
(1)
Komisijos reglamento (EB) Nr. 874/2004 (2) 6 straipsnio trečiojoje pastraipoje numatyta, kad, nustačius atitinkamus tarptautinius standartus, registras registruoja domenų vardus, užrašytus visais Bendrijos oficialiųjų kalbų raidyno simboliais.
(2)
Bendrijos oficialiųjų kalbų raidyno simbolių yra daugiau nei raidyno simbolių, kuriuos buvo galima registruoti Reglamento (EB) Nr. 874/2004 IV skyriuje numatytos registracijos etapais laikotarpio pradžioje.
(3)
Tačiau dabar techniškai įmanoma .eu Aukščiausio lygio domene (toliau - ALD) registruoti ir tuos vardus oficialiosiomis Bendrijos kalbomis, kuriuose naudojamų raidyno simbolių tuo metu nebuvo galima registruoti.
(4)
Būtina užtikrinti, kad apie naujuosius raidyno simbolius suinteresuotosioms šalims būtų pranešta anksčiau, nei tuos raidyno simbolius bus galima naudoti .eu ALD registruojamuose varduose. Todėl registras turėtų iš anksto paskelbti, kurie raidyno simboliai bus priskirti prie tų raidyno simbolių, kuriuos jau galima naudoti .eu ALD registruojamuose varduose.
(5)
Pagal Reglamento (EB) Nr. 874/2004 9 straipsnio antrąją pastraipą Komisija paprašė registro, kad šis tiesiogiai į .eu ALD įtrauktų tam tikrus domeno vardus Bendrijos institucijoms ir įstaigoms naudotis. Kadangi dabar techniškai įmanoma .eu ALD registruoti ir tuos vardus oficialiosiomis Bendrijos kalbomis, kuriuose naudojamų raidyno simbolių nebuvo galima registruoti Reglamento (EB) Nr. 874/2004 IV skyriuje numatytos registracijos etapais laikotarpio pradžioje, Komisijai turėtų būti suteikta galimybė prašyti registro, kad šis įtrauktų ne tik domeno vardus, kurių ji prašė, bet ir domeno vardus su tokiais raidyno simboliais.
(6)
Pagal Reglamento (EB) Nr. 874/2004 8 straipsnį valstybės narės, šalys kandidatės ir Europos ekonominės erdvės narės paprašė užregistruoti arba rezervuoti jų vardus. Tokių vardų sąrašas pateiktas Reglamento (EB) Nr. 874/2004 priede. Kadangi dabar techniškai įmanoma .eu ALD registruoti ir tuos vardus oficialiosiomis Bendrijos kalbomis, kuriuose naudojamų raidyno simbolių nebuvo galima registruoti Reglamento (EB) Nr. 874/2004 IV skyriuje numatytos registracijos etapais laikotarpio pradžioje, kai kurios valstybės paprašė tuose sąrašuose padaryti pakeitimų.
(7)
Todėl Reglamento (EB) Nr. 874/2004 priedo sąrašus reikia atnaujinti, siekiant tinkamai atsižvelgti į vardus, kuriuose yra anksčiau nenaudotų raidyno simbolių.
(8)
Reglamentą (EB) Nr. 874/2004 reikėtų atitinkamai iš dalies pakeisti.
(9)
Kadangi Europos piliečiams ir įmonėms naudinga kuo skubiau turėti galimybę registruoti vardus oficialiosiomis Bendrijos kalbomis, kuriuose naudojamų raidyno simbolių nebuvo galima registruoti Reglamento (EB) Nr. 874/2004 IV skyriuje numatytos registracijos etapais laikotarpio pradžioje, šio reglamento įsigaliojimo nereikėtų nepagrįstai atidėlioti.
(10)
Šiame reglamente numatytos priemonės atitinka Ryšių komiteto nuomonę (3),
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 874/2004 iš dalies keičiamas taip:
1)
6 straipsnis iš dalies keičiamas taip:
a)
Pirmoji, antroji ir trečioji pastraipos sunumeruojamos ir tampa 1, 2 ir 3 dalimis.
b)
Ketvirtoji pastraipa pakeičiama taip:
„4. Jei .eu ALD techniškai įmanoma registruoti oficialiosiomis kalbomis užrašytus vardus, kuriuose naudojamų raidyno simbolių nebuvo galima registruoti IV skyriuje numatytos registracijos etapais laikotarpio pradžioje, registras savo žiniatinklio svetainėje paskelbia, kad .eu ALD bus galima registruoti vardus su tokiais raidyno simboliais.
Skelbime pateikiamas atitinkamų raidyno simbolių sąrašas ir nurodoma diena, nuo kurios galima registruoti .eu domeno vardus su tais simboliais.
Skelbimas pateikiamas ne vėliau kaip prieš tris mėnesius iki tos dienos.
5. Registras neprivalo atlikti savo funkcijų kitomis, nei oficialiosios, kalbomis.“
2)
9 straipsnis iš dalies keičiamas taip:
a)
Pirmoji ir antroji pastraipos sunumeruojamos ir tampa 1 ir 2 dalimis.
b)
Pridedama tokia 3 dalis:
„3. Jei .eu ALD techniškai įmanoma registruoti oficialiosiomis kalbomis užrašytus vardus, kuriuose naudojamų raidyno simbolių nebuvo galima registruoti IV skyriuje numatytos registracijos etapais laikotarpio pradžioje, registras apie tai praneša Komisijai.
Toks pranešimas pateikiamas ne vėliau kaip prieš mėnesį iki 6 straipsnio 4 dalyje nurodyto skelbimo dienos, jame nurodoma skelbimo data.
Ne vėliau kaip prieš dešimt darbo dienų iki datos, nurodytos pagal 6 straipsnio 4 dalį pateikiamame skelbime, Komisija paprašo registro, kad šis tiesiogiai į .eu ALD įtrauktų vieną arba daugiau tokių raidyno simbolių turinčius vardus, kuriuos ji nori rezervuoti Bendrijos institucijoms ir įstaigoms naudotis.“
3)
11 straipsnio ketvirtojoje pastraipoje nuoroda į 6 straipsnio trečiąją pastraipą pakeičiama nuoroda į 6 straipsnio 3 dalį.
4)
12 straipsnio 1 dalies pirmojoje pastraipoje nuoroda į 6 straipsnio pirmąją pastraipą pakeičiama nuoroda į 6 straipsnio 1 dalį.
5)
Priedas pakeičiamas šio reglamento priedu.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. birželio 26 d.

Labels: 12
7
15